Pan Zhanle

Pan Zhanle (Wenzhou, Zhejiang, Txina, 2004ko abuztuaren 4) estilo libreko igerilari txinatarra da, olinpiar txapelduna eta 100 metroko estilo libreko lehian munduko errekorra lortu zuena 2024ko Parisko Joko Olinpikoetan. 

2023an, historiako lehen igerilaria bihurtu zen Pan hiru lorpen hauek erdiesten: 50 metroko estilo librean 22 segundu baino azkarrago egin, 100 metroko estilo librean, 47 segundu baino azkarrago; eta 200 metroko estilo librean, 1:45 azpitik geratu. 

 Paris 2024 
2024ko Udako Joko Olinpikoetan, Panek urrea irabazi zuen 100 metroko estilo librean. 46,40 segundoko denborarekin, berak aurretik zuen munduko errekorra hautsiz. Bere garaipen marjina, 1,08 segundo bigarrenarekiko (Kyle Chalmers australiarra), handiena izan zen ekitaldi honetan 1928ko Olinpiar Jokoetatik, eta munduko errekorrean 0,40 segundoko hobekuntza izan zen halaber, 1976tik izandako jauzirik handiena. 

Igeriketa proba hori irabazi ondoren, Panek esan zuen Chalmers zilar-irabazleak muzin egin ziola Pan agurtzera hurbildu zitzaionean. AEBetako taldeko Jack Alexyk ere berdin jokatu zuela gehitu zuen Panek. Entrenamenduetan Alexyk Panen entrenatzailea urez nahita eta destainaz zipriztindu zuela ere esan zuen.  Polemika areagotu zuen Chalmersen nagusiak, igerilari australiarren entrenatzaile Brett Hawkek, lortutako errekorra gizaki batentzat ezinezkoa zela esan baitzuen. Txinan indignazioa eragin zuten susmo eta adierazpenek.

Panek berak esan zuen jasotako hitz okerrek eta aurkakotasunak pizgarri zirela beretzat ekiteko orduan.

100 metroetako errekor eta domina horiek erdietsi bezperan, gizonezkoen 4x100 estilo desberdinetako errelebo finalean, Panen jardunak urrezko domina irabazten lagundu zion Txinako taldeari, 1960ko Olinpiar Jokoetan lehiaketa hau olinpiar programan sartu zutenetik lehen porrota izan zelarik hau AEBetako taldearentzat (salbu eta Mosku 1980koan, non AEBen boikota izan zen). Laugarren igerilaria izan zen Pan, eta aurreko hiruek egindako lanaren ondoren Txinan hirugarren postuan zela murgildu zen uretan, baina Estatu Batuetako eta Frantziako igerilariak gainditu zituen azken 100 metroetan, eta 3:27.46 denborarekin garaipena emanez Txinari. Gizonezkoen 100 m estilo librean inoizko tarteko luze bikoitz azkarrenarekin amaitu zuen Panek, 45.92 eginez. Aurretiazko marka Jason Lezakek zuen Pekin 2008an lortua, 46.06ko denbora, teknologiaz hornitutako bainujantzi osoak baimenduta egin ziren garaikoa.

 Nazioarteko palmaresa 
Udako Olinpiar JokoakUrteaLekuaDominaProba2024Paris ()100 m librea2024Paris ()4x100 m medley2024Paris ()4x100 m medley mistoaMunduko Txapelketa (Igerileku luzea)UrteaLekuaDominaProba2023Fukuoka ()4x100 m medley2024Doha ()100 m librea2024Doha ()4x100 m librea2024Doha ()4x200 m librea2024Doha ()4x100 m libre mistoa

 Erreferentziak 

 Kanpo estekak 


Kategoria:2024ko Udako Olinpiar Jokoetako dominadunak
Kategoria:2024ko Udako Olinpiar Jokoetako igerilariak
Kategoria:Gizabanako biziak
Kategoria:2004ko jaiotzak
Kategoria:Testuan txinera duten artikuluak
Kategoria:Zhejiang probintziako pertsonak
Kategoria:2024ko Udako Olinpiar Jokoetako dominadunak
Kategoria:Txinako urrezko dominadun olinpikoak
Kategoria:Txinako igerilariak